b'\n_START_ARTICLE_\nEija Timonen\n_START_PARAGRAPH_\nEija Timonen (s. 1954) on suomalainen mediatutkija, folkloristi, lastenkirjailija ja Lapin yliopiston mediatieteen professori. H\xc3\xa4n on akateemiselta oppiarvoltaan taiteen tohtori ja filosofian lisensiaatti.\n_START_SECTION_\nTy\xc3\xb6\n_START_PARAGRAPH_\nTimonen ty\xc3\xb6skentelee mediatieteen professorina Lapin yliopiston taiteiden tiedekunnassa. Timonen valittiin Taideteolliseen korkeakoulun Elokuvataiteen ja lavastustaiteen osaston dosentiksi helmikuussa 2008. Nimitys oli historiallinen, sill\xc3\xa4 Timonen on osaston elokuvakoulutuksen ensimm\xc3\xa4inen dosentti. Timosen dosentuuri Taideteollisessa korkeakoulussa on tieteellinen dosentuuri, ja sen aihealueena on narratiivisuuden mediamuotojen tutkimus. Timosella on my\xc3\xb6s taiteellinen dosentuuri Lapin yliopistossa. Sen aihealueena on lasten mediakulttuuri._NEWLINE_Timonen on ollut mukana useissa yliopistollisissa hankkeissa. H\xc3\xa4n on mm. Suomen Akatemian rahoittaman Taideteollisen korkeakoulun johtaman nelivuotisen Aristotle in Change -k\xc3\xa4sikirjoitushankkeen tutkimusjohtaja.  Lis\xc3\xa4ksi h\xc3\xa4n on toiminut audiovisuaalisen alan tutkijakouluissa Elomedia III (v. 2005-2009) varapuheenjohtajana ja Elomedia IV (2009-2013) puheenjohtajana._NEWLINE_Yliopistouran ohella Timonen on kirjoittanut useita lastenkirjoja, laatinut yhteens\xc3\xa4 yli 80 pienoisn\xc3\xa4ytelm\xc3\xa4n ja piirrostarinan k\xc3\xa4sikirjoitusta Yleisradiolle (Yle TV2, Lastenohjelmat) sek\xc3\xa4 joitakin multimediateoksia. Leimallista h\xc3\xa4nen tuotannolleen on suomalaisen kansanperinteen ja mytologian hy\xc3\xb6dynt\xc3\xa4minen._NEWLINE_Viime vuosina Timonen on tutkinut j\xc3\xa4\xc3\xa4n erilaisia ilmentymi\xc3\xa4 taiteessa videon ja valokuvan keinoin.\n_START_SECTION_\nTutkimus\n_START_PARAGRAPH_\nTimosen v\xc3\xa4it\xc3\xb6skirja vuodelta 2004 Perinne k\xc3\xa4sikirjoittajan ty\xc3\xb6kaluna on ensimm\xc3\xa4inen taiteellinen v\xc3\xa4it\xc3\xb6skirja kirjailijan ty\xc3\xb6st\xc3\xa4. V\xc3\xa4it\xc3\xb6skirja sijoittuu mediatutkimuksen, perinteentutkimuksen ja taiteentutkimuksen v\xc3\xa4limaastoon. Timosen v\xc3\xa4it\xc3\xb6stutkimuksen aiheena on siis kansanperinteen, erityisesti kansantarinoiden muuttaminen osaksi nykyp\xc3\xa4iv\xc3\xa4n lastenkulttuuria. Tutkimuksessa selvitet\xc3\xa4\xc3\xa4n miten perinnearkistojen tarinoista muovautuu nykyp\xc3\xa4iv\xc3\xa4n lapsiyleis\xc3\xb6lle ja eri medioihin soveltuvia esityksi\xc3\xa4 \xe2\x80\x93 kirjoja, audiovisuaalisia esityksi\xc3\xa4 ja vuorovaikutteista mediaa. _NEWLINE_V\xc3\xa4it\xc3\xb6ksen j\xc3\xa4lkeinen tutkimus on painottunut taiteelliseen j\xc3\xa4\xc3\xa4tutkimukseen (ks. n\xc3\xa4yttelyt ja julkaisut). Lis\xc3\xa4ksi Timonen on ollut tutkimusjohtajana useissa tutkimushankkeissa, kuten HIDE- Helsinki-identiteettej\xc3\xa4\xe2\x80\x93 elokuvakerronta kaupunginosien suunnitteluty\xc3\xb6kaluna (2014-2016. Innovatiivinen kaupunki), \xc3\x84\xc3\xa4ris\xc3\xa4\xc3\xa4 - \xc3\x84\xc3\xa4rimm\xc3\xa4iset s\xc3\xa4\xc3\xa4ilmi\xc3\xb6t toiminnan mahdollistajana (Tekes 2015-2016) Aristotle in Change (2009-2012, Akatemia), EeMobilArt (2007-2009, EU).'